C 87/54
7.
MT
Il-Ġurnal Uffiċjali tal-Unjoni Ewropea
9.3.2023
Varjetà jew varjetajiet tad-dwieli li minnhom jinkiseb l-inbid / jinkisbu l-inbejjed Glera B. — Serprino
8.
Deskrizzjoni tar-rabta/rabtiet
8.1.
Asolo Prosecco / Asolo — il-kategoriji tal-inbid, inbid spumanti, inbid spumanti ta’ kwalità, inbid spumanti aromatiku ta’ kwalità u nbid semispumanti Dettalji taż-żona ġeografika Fatturi naturali rilevanti għar-rabta Iż-żona tal-produzzjoni tad-DOP Asolo Prosecco / Asolo tinsab fir-reġjun ta’ Veneto, fl-għoljiet ta’ Montello u ta’ Colli di Asolo fil-provinċja ta’ Treviso.
Dawn iż-żewġ sriebet ta’ għoljiet, f’altitudnijiet ta’ 100-450 metru ’l fuq mil-livell talbaħar, jifformaw pajsaġġ armonjuż b’inklinazzjonijiet u kurvi ġentili.
B’mod partikolari fl-għoljiet ta’ Montello, huma frekwenti l-karatteristiċi karstiċi li joriġinaw mis-saff pedoġenetiku, kif muri minn aktar minn 2 000 ħofra ta’ daqs varjabbli li jiffurmaw sistema ta’ skular perfetta taħt l-art.
L-għoljiet jikkonsistu minn formazzjonijiet kbar ta’ aggregat iebes li jikkonsisti minn blat simentat u miksi bi trab ġulġlieni tafli jew b’ħamrija mrammla taflija li hija adattata sew għall-ħdim tar-raba’, u li għandha t-tendenza li terħi meta tiġi esposta għall-elementi.
Il-kulur aħmar karatteristiku tagħha huwa xhieda tal-oriġini antika tagħha.
Il-ħamrija hija dekarbonizzata u aċiduża, b’fond medju, b’kapaċità tajba għall-ħżin tal-ilma u b’kontenut minerali konsiderevoli.
Billi ma esperjenzatx disturbi kbar, il-karatteristiċi oriġinali tagħha ġew ippreżervati, u l-istratigrafija u s-sawra tagħha baqgħu l-istess.
Hemm grad għoli ta’ attività mikrobijoloġika fis-sustanza organika, li tiżgura d-disponibbiltà lesta tan-nutrijenti.
Ir-reġjun tal-vitikultura jgawdi minn kundizzjonijiet klimatiċi speċifiċi kkaratterizzati minn rebbiegħa moderata, sajf li ma tagħmilx wisq sħana matulu u ħarifa moderata, bis-saħħa tal-inklinazzjonijiet miksija bid-dwieli li jħarsu lejn in-Nofsinhar u l-arranġament tal-għoljiet li jiffurmaw angoli retti kontra l-irjieħ kesħin mill-Grigal.
It-temperatura medja fis-sajf hija ta’ 22,6 °C u l-ogħla temperaturi jintlaħqu f’Lulju.
Il-ħarifa hija sħuna u xotta, b’żiffiet u varjazzjonijiet kbar bejn it-temperaturi ta’ binhar u ta’ billejl.
Ix-xita tagħmel prinċipalment minn April sa Settembru, u x-xita hija mqassma b’mod pjuttost uniformi.
Is-sawra maħlula tal-ħamrija tfisser li l-ilma tax-xita jiġi assorbit malajr fis-sottoswol u l-art imżerżqa tippermetti li l-ilma żejjed jiġi skulat faċilment.
Fatturi storiċi u umani rilevanti għar-rabta Il-vinji ġew miżrugħin u żviluppati l-ewwel fuq l-għoljiet ta’ Colli di Asolo u Montello mill-patrijiet Benedittini u aktar tard mir-Repubblika Venezjana.
Il-patrijiet stabbilew ruħhom fiż-żona madwar is-sena 1000 A.D., b’mod partikolari fil-monasteru ta’ Santa Bona f’Vidor u fir-residenza ċartier ta’ Montello f’Nervesa.
Xogħolhom kellu impatt profond fuq l-istorja tal-biedja u l-vitikultura taż-żona u għen biex jifforma kultura ċċentrata fuq il-kultivazzjoni tad-dwieli u l-inbid li għadha ħajja sal-lum.
Fit-tieni nofs tas-seklu 14, meta ż-żona għaddiet f’idejn il-Venezjani, l-għoljiet ta’ Colli di Asolo u Montello ġew identifikati malajr bħala żona importanti tal-vitikultura.
Fis-seklu 15 l-inbejjed tagħha diġà kienu jiġu esportati.
Fis-seklu 16, meta l-klassijiet nobbli Venezjani li kienu qed jiffjorixxu kienu qed jibnu l-vilel, il-“barchesse” (tip ta’ maqjel miftuħ) u l-postijiet tal-kaċċa bil-vinji rispettivi tagħhom, fiż-żona bdiet tiddomina t-tfittxija aristokratika għas-sbuħija u l-ġid mgħoddija mit-tradizzjonijiet tal-vitikultura u l-produzzjoni tal-inbid.
L-għoljiet kienu mfaħħrin mill-aktar personalitajiet importanti u l-inbejjed tagħhom kienu mfittxija.
F’Venezja, fejn kienu mqabbla ma’ nbejjed li kienu jiġu mill-Greċja, ġew intaxxati b’terz ogħla għaliex kienu jitqiesu bħala aħjar minn dawk ta’ żoni oħra.
Il-karatteristiċi morfoloġiċi tal-ħamrija ġew ippreżervati, u l-użu tal-art illum huwa kif deskritt mill-vjaġġaturi talpassat, bil-vinji jalternaw ma’ għelejjel oħra kif kien tipiku fil-farms tal-familji fi żminijiet imgħoddija.
8.2.
Asolo Prosecco / Asolo — il-kategoriji tal-inbid spumanti, inbid spumanti ta’ kwalità, inbid spumanti aromatiku ta’ kwalità u nbid semispumanti Rabta ta’ kawżalità bejn il-kwalità, il-karatteristiċi tal-prodott u l-ambjent ġeografiku, mal-fatturi naturali u umani.
L-inbejjed spumanti u semispumanti tad-DOP Asolo Prosecco għandhom kulur isfar lewn it-tiben ftit jew wisq qawwi, b’ragħwa persistenti fl-inbid spumanti u b’formazzjoni evidenti ta’ bżieżaq żgħar fl-inbid semispumanti.